
   	МИНИСТЕРСТВО НА ОКОЛНАТА СРЕДА И ВОДИТЕ
	
        	РЕГИОНАЛНА ИНСПЕКЦИЯ ПО ОКОЛНАТА СРЕДА И ВОДИТЕ - ВРАЦА



 
Р Е Ш Е Н И Е   № ВР- 35 - ПР /2026г. 
за преценяване на необходимостта от извършване на оценка на въздействието върху околната среда 


На основание чл. 93, ал. 1 ал. 3 и ал. 6 от Закона за опазване на околната среда /ЗООС/, чл. 7, ал. 1 и чл. 8, ал. 1 от Наредбата за условията и реда за извършване на оценка на въздействието върху околната среда /Наредбата за ОВОС/ чл. 31, ал. 4 и ал. 6 от Закона за биологичното разнообразие /ЗБР/, чл. 40, ал. 4 във връзка с ал. 3 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони /Наредбата за ОС/ и представена писмена документация от възложителя по Приложение № 2 към чл. 6 от Наредбата за ОВОС и по чл. 10, ал. 1 и 2 от Наредбата за ОС, както и получени писмени становища от Регионална здравна инспекция- Враца,   и други ведомства. 

Р Е Ш И Х 

да не се извършва оценка на въздействието върху околната среда за инвестиционно предложение за:   «Изграждане на Сграда за угояване на телета с битови помещения, инсталация за добиване и пречистване на дъждовна вода за нуждите на животновъдното стопанство, закупуване на земеделска техника- телескопичен товарач MANITOU MLT 741 и мини челен товарач MANITOU 1500R », в поземлен имот с идентификатор 30606.3.75, м. „Каменна страга“, землище с. Згориград, общ. Враца, обл. Враца   което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони. 
възложител:   „КЕНТАВЪР-2015“ ЕООД    
седалище:   с. Згориград, общ. Враца   


   Кратко описание на инвестиционното предложение: 
	Съгласно представената информация се предвижда извършване на следните дейности: 
	Предвижда се Изграждане на Сграда за угояване на телета от месодайно направление с битови помещения, инсталация за добиване и пречистване на дъждовна вода за животновъдно стопанство, закупуване на телескопичен товарач MANITOU MLT 741 и мини челен товарач MANITOU 1500R. 
 	Реализирането на инвестиционното предложение е свързано с развитието и модернизацията на земеделско стопанство и е предвидено да бъде финансирано по: Интервенция II.Г.1 -„Инвестиции в земеделските стопанства“, прием № П/Г/1/0/1 от Стратегическия план за развитие на земеделието и селските райони на Република България за периода 2023 - 2027 г., в т.ч. дейностите по изграждането на сграда за угояване на телета; инсталацията за добиване и пречистване на дъждовните води, с цел водоснабдяване на обекта и поене на животните, и закупуването на земеделска техника обслужваща стопанството. 
 	Предвижда се изграждане на сграда за угояване на телета, включваща необходимите обслужващи и битови помещения за персонала в поземлен имот с идентификатор 30606.3.75, м. „Каменна страга“, землище с. Згориград, общ. Враца. Конструкцията на сградата се предвижда да бъде лека метална конструкция със стенни и покривни ограждащи елементи от термопанели, Сградата ще бъде използвана за отглеждане на подрастващите животни от месодайно направление като част от дейността на животновъдното стопанство. В сградата животните се отглеждат групово с постелъчна система (слама), с осигурени индивидуални хранителни и водопойни фронтове. Вентилацията на сградата е естествена (чрез отваряеми фасадни елементи), а осветлението- комбинирано (естествено и изкуствено). Предвидената сграда ще бъде с приблизителни размери: дължина – 36 м, ширина – 12 м, застроена площ – около 432 кв.м. В животновъдното стопанство се предвижда изграждане на инсталация за добиване и пречистване на дъждовна вода, която ще се използва за водоснабдяване на животновъдния обект и поене на животните. Системата ще включва съоръжения за събиране на дъждовна вода от покривните площи чрез улуци и водосточни тръби; съхранение на водата в резервоари: пречистване и подготовка на водата за използване в стопанството, като целта е да се осигури устойчиво използване на водните ресурси и намаляване на зависимостта от външни водоизточници. В рамките на проекта се предвижда и закупуване на земеделска техника, необходима за обслужване на животновъдното стопанство, включително транспортиране на фуражи, товароразтоварни дейности и поддържане на стопанството. 
 	Обслужващите и битови помещения за персонала към новата сграда ще формират битово-фекални отпадъчни води в минимално количество, предвид периодичния (несменен) режим на престой на обслужващия персонал. Отпадъчните води ще се отвеждат във водоплътна изгребна яма с подходящ обем, изградена/поддържана в съответствие с действащите нормативни изисквания, която ще се почиства периодично от лицензиран оператор за извозване на отпадъчни води. Не се предвижда заустване на отпадъчни води в повърхностни водни обекти, в канализационна система или директно в почвата. Обектът не се присъединява към централна канализационна мрежа, тъй като такава не съществува в района.
 	Производствени отпадъчни води от животновъдната дейност не се формират и не се предвижда отделяне на производствени води, съгласно дейността. 
 	Основното водоснабдяване на обекта за нуждите на поенето на животните ще се осигурява от изградената инсталация за събиране, пречистване и съхранение на дъждовна вода. При недостиг на количествата дъждовна вода за по-продължителен период, водоснабдяването на обекта ще се осъществява резервно от водосноски като при възникване на такава необходимост ще бъде сключен договор с фирма, оторизирана за тази дейност. 
 	Почистването на торовия отпад от  новата сграда ще се извършва механизирано, ежедневно/периодично, чрез мини челния товарач MANITOU 1500R. Торовата маса ще се извозва и временно ще се съхранява на подходящо оразмерена, изолирана (непропусклива) площадка (торище) в границите на имота. Съхранената торова маса ще отлежава необходимия по нормативната уредба период (компостиране), след което ще се оползотворява като органично торово средство чрез наторяване на собствените пасищни и ливадни площи (800  дка), при спазване на допустимите норми за внасяне на азот от животински тор. По този начин се затваря цикълът на хранителните вещества в стопанството, без образуване на отпадък за предаване на трети лица. 
 	По време на строителството ще се генерират обичайните за подобен вид обект строителни отпадъци -земни маси от изкопни работи, опаковъчни материали, отпадъци от монтажа на металната конструкция и термопанелите и др. Изкопаните земни маси ще се използват приоритетно на място за обратно засипване и вертикална планировка на терена. Отпадъците от опаковки и метали ще се събират разделно и ще се съхраняват временно на площадка в имота до предаването им за повторна употреба, рециклиране или оползотворяване на лица, притежаващи регистрационен документ/разрешение по чл. 35 от Закона за управление на отпадъците. Управлението на строителните отпадъци ще се извършва съгласно Закона за управление на отпадъците и Наредбата за управление на строителните отпадъци и за влагане на рециклирани строителни материали. 
 	Предвид характера на инвестиционното предложение (отглеждане и угояване на телета, без преработка или съхранение на сурово мляко/месо на площадката), не се предвижда използване на хладилно и/или климатично оборудване, съответно не се предвижда зареждане на такова оборудване с хладилен агент (фреон). 
 	Не се предвижда наличие на опасни химични вещества на площадката на обекта. 
	Местоположението и условията в животновъдното стопанство отговарят на изискванията за отглеждане на животни в животновъден обект, според изискванията на ОДБХ, представено чрез удостоверение за регистрация на животновъден обект № 9868/06.02.2026 г. издадено от ОДБХ- Враца на „Кентавър 2015“ ЕООД. Капацитет на животновъдния обект: 150 броя говеда.
 	Представена е Справка от Интегрирана информационна система на БАБХ за животни в обект по категории № 821557 за дата 16.02.2026 г.: обект № 3060620030 ферма на „Кентавър 2015“ ЕООД, обл. Враца, общ. Враца, нас.м. Згориград- говеда общо 75 бр., в т.ч. 31 бр. телета до 1 г. и 44 бр. крави месодайни.        
 	Стопанството  прилага  пасищна  (екстензивна)  система  за  отглеждане  на  говеда  от месодайно направление, при която основната част от годината животните се хранят на  пасище (800  дка). Новата сграда е предназначена за отглеждане и угояване на подрастващите телета, като допълва съществуващата пасищна система - осигурява защитено от климатичните условия място за отглеждане на младите и по-уязвими животни, с подходящи хигиенни условия. 
 	Не се предвиждат дейности, свързани с преработка на суровини, клане на животни, месопреработка или друга производствена дейност. 
	За функционирането на инвестиционното предложение ще се използва съществуващата техническа инфраструктура, включително достъп до имота и съществуващи комуникации. Не се предвижда изграждане на нова пътна инфраструктура, газопроводи или електропроводи извън необходимите връзки за обслужване на обекта.

	По повод гореизложеното, инвестиционното предложение като цяло представлява обект по Приложение № 2 на Закона за опазване на околната среда (т. 1, б. “д”). В тази връзка съгласно чл. 93, ал. 1, т. 1 от ЗООС инвестиционното предложение подлежи на процедура по преценяване на необходимостта от извършването на оценка на въздействието върху околната среда. В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца. 

Съгласно представената с Искането информация и документация инвестиционното предложение ще реализира в ПИ с идентификатор 30606.3.75, вид територия Урбанизирана, НТП За друг вид застрояване, площ 6954 кв. м, м. „Каменна страга“, землище с. Згориград, общ. Враца. ИП е свързано с модернизация и развитие на съществуващо животновъдно стопанство за месодайно говедовъдство, отглеждано по пасищна (екстензивна) система върху 800 дка собствени и наети пасища и ливади в необлагодетелстван (планински) район. При извършена проверка, относно местоположението на заявения поземлен имот с идентификатор 30606.3.75, на чиято територия ще се реализира ИП, спрямо границите на защитени територии по смисъла на Закона за защитените територии (ЗЗТ, Обн. ДВ, бр. 133/1998 г.) се установи, че имотът попада в границите на природен парк „Врачански балкан“, обявен със Заповед № 1449/21.12.1989 г. на председателя на Комитета за опазване на околната среда (обн. ДВ, бр. 3/1990 г.) и прекатегоризиран със Заповед № РД-934/22.07.2003 г. на Министъра на околната среда и водите (ДВ, бр. 73/2003 г.). Съгласно проектното и функционално зониране на територията на парка, прието с действащия План за управление (приет с Решение №750/14.10.2011 г. на МС), ПИ 30606.3.75 попада в Зона VII. „Зона за устойчиво ползване на възобновимите природни ресурси“. 
	Имотът, предмет на ИП попада на територията на защитени зони BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020г. на министъра на околната среда и водите (обн. ДВ, бр.19/05.03.2021г.) и BG0002053 "Врачански Балкан" за опазване на дивите птици, обявена със Заповед № РД-801/04.11.2008 г. на МОСВ (Обн. ДВ, бр. 105/2008 г.). 
 	При извършената проверка за допустимост по смисъла на чл.12, ал.2 и ал. 4  на основание чл.40, ал.2 от Наредбата за ОС, се установи, че инвестиционното предложение е допустимо спрямо:
     - режима на природен парк „Врачански Балкан“ и е допустима спрямо въведените норми и забрани на природния парк, определени със Закона за защитените територии, заповедта за обявяването му и с Плана за управлението му;     
     - режима на дейности на защитени зони BG0000166 "Врачански Балкан" и BG0002053 "Врачански Балкан", определен със заповедите за обявяването им, по чл.12, ал. 6 от Закона за биологичното разнообразие.
	Инвестиционното предложение попада под разпоредбите на чл. 2, ал. 1, т. 1 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от Закона за биологичното разнообразие.

М О Т И В И

І. Характеристики на инвестиционното предложение: размер, засегната площ, параметри, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве: 
1. Предвид предназначението на обекта, не се очаква, че извършваните дейности по време на реализацията му могат да доведат до значително отрицателно въздействие върху компонентите и факторите на околната среда. 
2. Предмет на ИП е Изграждане на Сграда за угояване на телета с битови помещения, инсталация за добиване и пречистване на дъждовна вода за нуждите на животновъдното стопанство, закупуване на земеделска техника- телескопичен товарач MANITOU MLT 741 и мини челен товарач MANITOU 1500R.  
3. Предвид характера на предлаганата дейност не се очаква генериране на отпадъци. 
4. Реализацията и експлоатацията не предполага използването на значителни количества от природните ресурси, земните недра, почвите, водите и на биологичното разнообразие. 
5. Съгласно становище изх. № ПУ-01-219-(1)/26.03.2026 г. на Басейнова дирекция “Дунавски район” с център Плевен, инвестиционното предложение е допустимо: 
- Допустимо спрямо целите и мерките за постигане на добро състояние на водите, определени в ПУРБ 2022 - 2027 г. и не се очаква да окаже значително въздействие върху водите, при спазване на мерките планирани в плана.  
- Допустимо спрямо  ПУРН 2022 - 2027 г. Предвидените дейности в ИП не са в противоречие с мерките в Програмата от мерки за намаляване на риска от наводнения. 
Съгласно представената информация, ИП не попада в район със значителен потенциален риск от наводнения, утвърдени от Министъра на околната среда и водите със Заповед РД-804/10.08.2021 г. в ПУРН 2022 - 2027г., приет с Решение №941/28.12.2023 г. на Министерски съвет. В Програмата от мерки заложена в ПУРН 2022 - 2027 г. в Дунавски район няма предвидени конкретни забрани и ограничения, касаещи разглежданото ИП.
След направена проверка в публично достъпна част на Кадастрално- административната информационна система (КАИС), се установи, че в близост до разглеждания имот не се намират повърхностни водни обекти.   
Съгласно представената информация дейностите в ИП не предвиждат водовземане и/или ползване на повърхностни и/или подземни води, както и няма посочени дейности, които биха могли да доведат до замърсяване на повърхностни и подземните води. В тази връзка, реализирането на ИП не се очаква да окаже негативно въздействие върху състоянието на повърхностното и подземното водно тяло, респективно не се очаква непостигане на поставените им екологични цели.  
-  Реализирането на горепосоченото ИП е допустимо спрямо ПУРБ и ПУРН в Дунавски район за периода 2022 - 2027 г., и спрямо Закона за водите и наредбите към него. Не се очаква ИП да окаже негативно въздействие върху водите и водните екосистеми, при спазване на мерките и законовите изисквания, посочени в т. 1.1.5 и т. 2 от настоящото становище, в т.ч. предвидените в ИП дейности не подлежат на разрешителен режим по реда на ЗВ. 
 	Предвид представената информация може да се счита, че реализирането на ИП е в изпълнение на мярка с код EW_1 и наименование „Намаляване на водовземането чрез въвеждане на водоспестяващи технологии“, код на действие EW_1_1 „Въвеждане на водоспестяващи технологии и оборотно водоснабдяване“.  
6. При спазване на нормативните и технологичните изисквания не се очаква предвидените за реализиране дейности да причиняват замърсяване и дискомфорт на околната среда. 
7. Не се очаква негативно кумулативно въздействие от реализацията на ИП. 
8. При изпълнение и спазване на всички изисквания за експлоатация на обекта, не следва да се очаква риск от големи аварии и/или бедствия.  
9. От здравно-хигиенна гледна точка няма основание да се предполага възникване на здравен риск за населението от реализацията на инвестиционното предложение, съгласно становище на Регионалната здравна инспекция (РЗИ)-Враца с изх. № 10-46-1/11.09.2026 г., при изпълнение на посочените изисквания в становището. 

ІІ. Местоположението на инвестиционното предложение: съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушении или се смята, че съществува такава вероятност; гъстонаселени райони; ландшафт и обекти с историческа, културна или археологическа стойност; територии и/или зони и обекти със специфичен санитарен статут или подлежащи на здравна защита: 
1. Инвестиционното предложение ще се реализира в поземлен имот с идентификатор 30606.3.75, м. „Каменна страга“, землище с. Згориград, общ. Враца, обл. Враца. Трайно предназначение на територията: Урбанизирана; НТП: За друг вид застрояване. 
1. Предвидените дейности с ИП не ограничават ползването на съседните имоти по предназначение. 
1. За дейностите, свързани с реализацията на инвестиционното предложение, няма да са необходими допълнителни площи извън рамките на горепосочената територия.  
1. В резултат от реализирането на инвестиционното намерение и последващата експлоатация не се очаква промяна на качеството и възстановителната  способност на природните богатства в района и неговите подпочвени пластове. 
1. Инвестиционното предложение не предвижда водовземане от повърхностни и подземни води и не е свързано със заустване на отпадъчни води в повърхностни водни обекти.   
1. Съгласно становище на Басейнова дирекция “Дунавски район” с център Плевен с изх. № ПУ-01-219-(1)/26.03.2026 г.: 
- ИП не попада в СОЗ определени в съответствие с изискванията на Наредба №3/16.10.2000 г. за условията и реда за проучване, проектиране, утвърждаване и експлоатация па санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди (Наредба № 3 от 16 октомври 2000 г.) и не попада в буферна зона (радиус 1 000 м) около водовземно съоръжение за питейно-битово водоснабдяване без определена СОЗ по реда на Наредба № 3 от 16 октомври 2000 г. 
1. Вероятността за засягане на недвижими културни ценности при извършване на дейностите е минимална. Няма данни за разположени археологически паметници и паметници на културата на територията на обекта и в близост до него.    
1. След прегледа на представената информация и документация, на основание чл. 40, ал. 3 от Наредбата за ОС, въз основа на критериите по чл. 16 от нея, е направена преценка за вероятната степен на отрицателно въздействие, според която инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони, поради следните мотиви: 
8.1. При извършената проверка в наличната база данни за «Натура 2000» и предвид предназначението и НТП на имота, предмет на ИП, мястото на реализация на ИП не представлява природно местообитание и/или местообитание на животински видове, вкл. птици,, предмет на опазване в защитени зони BG0000166 "Врачански Балкан", и не се намира в близост до такива местообитания. Имотът е урбанизирана територия със същестуващи в границите му два броя сгради, поради което няма вероятност предвидената с ИП дейност да доведе до отнемане на площи, унищожаване, увреждане и/или фрагментиране на местообитания. 
8.2. Характерът и обемът на предвиденото ИП не предполагат отрицателни въздействия, които да изменят трайно и необратимо ключови елементи от значение за местообитанията и видовете, предмет на опазване в защитените зони. 
8.3. При отглеждането на животните антропогенното въздействие ще е незначително и няма вероятност да формира значително по степен безпокойство, вследствие на шум и антропогенно натоварване на животински видове, вкл. птици, предмет на опазване в защитени зони BG0000166 "Врачански Балкан" и BG0002053 "Врачански Балкан", което да доведе до намаляване на числеността и плътността на популациите им. 
8.4. Предвид малката засегната площ (0,0002%) от територията на зоните и локалния характер на въздействие, реализацията на предвиденото инвестиционно предложение не се очаква да доведе до фрагментиране на местообитания, нарушаване на биокоридорни връзки от значение за видовете и възникване на бариерен ефект. 
8.5. Така заявеното ИП не е свързано с генериране на вредни емисии и отпадъци във въздуха, водите и/или почвите, във вид и количества, които да окажат отрицателно въздействие върху структурата, функциите и природозащитните цели на цитираните защитени зони. 
8.6. При направената оценка на реализираните и одобрени за реализация инвестиционни предложения, планове, програми и проекти в границите на разглежданите защитени зони, се установи, че реализацията на настоящото ИП няма вероятност да доведе до възникване на значителен отрицателен кумулативен ефект, в комбинация с тях. 

III. Типа и характеристиките на потенциалното въздействие върху околната среда: степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:
1. Съобразно представената документация и информация за ИП и получените в хода на процедурата становища от компетентни органи, осъществяването на инвестиционното предложение няма да доведе до значителни отрицателни въздействия върху компонентите на околната среда, както и не се очаква изменение в степента на въздействие върху отделните компоненти на околната среда от неговата реализация. 
1. Териториалният обхват на въздействието в резултат от реализацията на ИП е ограничен и локален в рамките на горепосочената територия, в която ще се реализира обекта. Характерът на ИП не предполага възникване на съществени неблагоприятни въздействия за съседни близо разположени терени. 
1. ИП няма връзка с други дейности в обхвата на въздействие. 
1. Инвестиционното предложение не предполага трансгранично въздействие, поради неговото местоположение и характера на предвидените дейности. 
1. Осъществяването на намерението няма да предизвика съществена и негативна промяна в съществуващият ландшафт. 
1. Предвидената дейност не се очаква да окаже отрицателно въздействие върху повърхностни или подземни водни обекти. 
1. Реализирането на ИП няма да доведе до влошаване качеството на въздуха. Характерът на ИП не предполага значим дял на атмосферни замърсители. 
1. Не се предвижда разполагането на рискови енергийни източници и съоръжения, които да генерират шумове, вибрации и радиация, създаващи риск за населението и околната среда. 
1. Не се очаква негативно въздействие върху здравето на работниците при спазване на изискванията за здравословни и безопасни условия на труд .

IV. Обществения интерес към инвестиционното предложение: 
1. Съгласно изискванията на чл. 95, ал. 1 от ЗООС и чл. 4, ал. 2 от Наредбата за ОВОС, от страна на компетентния орган РИОСВ-Враца за инвестиционното предложение: уведомени са писмено Община Враца, област Враца, кметство с. Згориград, общ. Враца, а засегнатото население чрез нея и чрез обявяване на интернет страницата на инспекцията. Няма налични постъпили писмени възражения, жалби или мнения.  
2. На основание чл. 4, ал. 2 от Наредбата за ОВОС, възложителят е декларирал, че е информирал писмено и засегнатата общественост по подходящ начин. Няма налични постъпили писмени възражения, жалби или мнения.
3. В изпълнение на чл. 6, ал. 9 от Наредбата за ОВОС за изясняване на обществения интерес, от страна на РИОСВ-Враца: 
- осигурен е обществен достъп до Информацията по приложение № 2 от Наредбата, чрез интернет страницата и информационното табло на инспекцията. 
- предоставено е копие на Искането по чл. 6, ал. 1 от Наредбата за ОВОС и Информацията по приложение № 2 от Наредбата, на Община Враца, област Враца, кметство с. Згориград, общ. Враца, на чиято територия е местоположението на разглежданото ИП. 
4. Съгласно изискванията на чл. 6, ал. 10 от Наредбата за ОВОС Община Враца, обл. Враца, с писмо с изх. № 3200-315-(1)/24.09.2026 г. и кметство с. Згориград, общ. Враца с писмо с изх. № 059 от 21.09.2026 г., информират РИОСВ – Враца, че не са постъпвали становища и възражения относно инвестиционното предложение, в резултат на осигурения обществен достъп до Информацията по приложение № 2 към чл. 6 от Наредбата за ОВОС. 
5. Към момента на изготвяне на настоящото решение в РИОСВ – Враца няма постъпили жалби, възражения и становища срещу реализацията на инвестиционното предложение по законосъобразност. 

ПРИ ИЗПЪЛНЕНИЕ НА СЛЕДНИТЕ УСЛОВИЯ: 

0. При реализацията на настоящото инвестиционно предложение, да не се допуска замърсяване на околната среда с отпадъци. 
0. Съгласно предоставената информация за преценяване на необходимостта от извършване на оценка на въздействието върху околната среда (ОВОС) се предвижда изграждане на сграда за угояване на телета с битови помещения, със застроена площ около 432 м². Образуваните строителни отпадъци по време на изграждане на обекта да се предават на лица притежаващи необходимите документи по чл. 35 от Закона за управление на отпадъците.
0. Дейностите да бъдат извършвани по начин, недопускащ разпространението на миризми извън границите на обекта. 
0. Реализацията на предвиденото ИП не противоречи на режима на природен парк „Врачански Балкан“ и е допустима спрямо въведените норми и забрани на природния парк, определени със Закона за защитените територии, заповедта за обявяването му и с Плана за управлението му. и при изпълнение на следните условия: 
- да не се извършва строителство на нови пътища с трайна настилка, с цел осигуряване на транспортен достъп до имотите. Достъпът да се осъществява, единствено чрез съществуващи към момента пътища; 
- изграждането на елементи от техническата инфраструктура (електро и водопроводи) да бъде осъществено подземно; 
- строителните дейности да се ограничават само в границите на имота, с цел недопускане прогонване на животински видове, увреждане или унищожаване на техни местообитания, както и недопускане унищожаване на естествената растителност и характерния ландшафт в съседни имоти; 
- извършването на строителните работи да бъде извън размножителния период на животинските видове (1 април-30 юни), за да се избегне унищожаването на яйца и малки; 
- преди всяка строителна дейност, районът да бъде обхождан и при наличие на бавноподвижни животни (земноводни или влечуги), да се осигурява изнасянето им извън полигона за строителство; 
- по време на реализацията на ИП, както и при експлоатацията на обекта да не се допуска нерегламентирано депониране на строителни и битови отпадъци или скални маси, както в имота, така и в съседни терени попадащи в границите на защитени територии и зони; 
-при извършване на строителството и реконструкция при възможност да бъдат използвани естествени материали - камък и дърво, a допустима височина на сградата до 10 м кота “било”.

       	Настоящото решение се отнася само за конкретното заявено предложение и в посочения му капацитет. 
         	Настоящото решение не отменя задълженията на възложителя по изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба.  
         	Съгласно чл.93, ал.7 от ЗООС при промяна на инвестиционното предложение, на възложителя или на някои от обстоятелствата, при които е било издадено настоящото решение, възложителят/новия възложител трябва да уведоми РИОСВ-Враца своевременно в най-кратък срок след настъпване на измененията. 
         	Съгласно разпоредбата на чл.93, ал.8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение. 
 	Неизпълнението на поставените условия в настоящето решение е нарушение на чл.166, т.2 от ЗООС, за което ще бъдат предприети съответните административнонаказателни мерки.  
         	Решението може да бъде обжалвано по реда на Административно процесуалния кодекс  пред Министъра на околната среда и водите  и/или  пред съответния Административен съд в 14/четиринадесет/  дневен срок от съобщаването  му на заинтересованите лица.  

